方時敏倅濬歸浙江待次送行
作者：張守
朝代：宋

paragraphs: 嶷嶷玄英孫，聞風自鄞川。
朅來苕霅間，王事亦復聯。
相遇一傾蓋，論交即忘年。
開口見城府，落筆生雲烟。
尋春五亭岸，釣月雙溪船。
杯行各酣適，箕踞忘拘牽。
放辭發奇偉，捜句窮鑱鐫。
我時怯欲降，退壁常自堅。
俯首試外臺，一矢雙鵰連。
聯鑣仲與季，三秀來差肩。
羣雋爲辟易，拱手不敢前。
折箠破大敵，未足煩戈鋋。
風低忽垂翅，信命付諸天。
公飛東陽舄，我訪蘭亭賢。
雙魚數流問，五馬方薦延。
攝事古山陰，晤語復粲然。
禪心扣空寂，蔬飯捐葷羶。
一洗盡玷缺，皎皎尺璧圓。
繼從甘陵遊，假道仍周旋。
飄零我蓬轉，渠敢自意全。
邂逅鳳凰闕，公亦仍迍邅。
宦學舊軰行，金狨覆文韉。
以及後來秀，青雲各聯翩。
公方駕别車，去即三山巔。
俟期下吳越，寄跡無一廛。
尚及秋風殘，飽膾鱸魚鮮。
我陋不足數，生理亦可憐。
爾來犯不韙，策足英俊躔。
文羞白羽扇，中豈青銅錢。
家風故不惡，蹇步徒加鞭。
迷途得蹭蹬，奄奄如寒蟬。
别公起歸思，端欲驅其先。
經營一囊粟，攀附嗟無緣。
擿耳聽知音，拂拭朱絲絃。
一札行亦馳，兩槳定復還。
闊步白玉堂，一揮筆如椽。